open-index/open-wikipedia-markdown huggingface dataset:
יובל מסנר

**יובל מֶסנֶר** (13 בפברואר 1965 – 15 באוקטובר 2021) היה מוזיקאי, צ'לן, יוצר ומפיק מוזיקלי ישראלי. הורשע באונס קטינה, ועל כך ריצה עונש מאסר.

## ביוגרפיה
יובל מסנר נולד באוסלו שבנורווגיה, שם למד אביו רפואת שיניים. כשהיה בן 5 חזרה המשפחה לישראל. גדל בפתח תקווה. החל לנגן בצ'לו בגיל 8.

כתלמיד בבית הספר "רימון" הקים מסנר ב-1986 את להקת "טאטו" ובמקביל הצטרף גם להרכבי ג'אז שונים. ב-1987 השתתף כנגן אורח באלבום "משינה 2" של להקת משינה. באותה שנה הצטרף להרכב הג'אז האתני אנסמבל מזרח־מערב ושנה אחר כך היה שותף להקלטת אלבום הבכורה של ההרכב "זכרונות סיני".

ביולי 1989 השקה קטינה באלכוהול, קשר אותה למיטתו ואנס אותה פעמיים בזמן שהיא בוכה, שורטת אותו ומנסה להשתחרר מהחבלים שבהם קשר אותה. הוא הורשע באונס קטינה, ונידון לחצי שנת מאסר בפועל ולשנת מאסר על תנאי. פסק הדין עורר ביקורת בשל העונש הקל יחסית ולשונה של השופטת ויקטוריה אוסטרובסקי-כהן, שהרבתה לנזוף דווקא במתלוננת על התנהגותה.

ב-1990 הקים יחד עם דנה ברגר ועם דן תורן את להקת "בלאגן". הלהקה התפרקה בתחילת 1992. באותה שנה השתתף ב"זורנה", האלבום השני של אנסמבל מזרח-מערב. שיתוף הפעולה עם האנסמבל המשיך גם באלבומה השלישי "טקס דמיוני" משנת 1998. מסנר הצטרף באותה שנה ללהקת "אאורה" (יחד עם אורלי פרידר ואחיה, שרון בוזין) שהוציאה אלבום ראשון ב-1999.

מאז 1994 ניגן בעיקר עם ערן צור, ובין היתר גם הלחין את מילותיו של צור לשירים "ערב ב' כסלו" ו"פתאום נהיה קיץ". בין השנים 1998–2003 הופיע גם עם גבריאל חסון.

בשנת 2001 ערך איחוד חד פעמי עם אלונה דניאל ועם ערן צור, לצורך ביצוע שיר בתוכנית הטלוויזיה "פרפר לילה". האיחוד הפך אחר כך למופע קבוע שכלל שירים חדשים וגרסאות מחודשות לשירים ותיקים. בתחילת 2004 יצא אלבום המופע בשם "רביעיית מסנר".

ב-2009 זכה בפרס קיפוד הזהב על הלחנת ההצגה "אדם זבי דם" בתיאטרון הסימטה. כמו כן הלחין את המוזיקה להצגה "עשב השדה" באקדמיה לאמנויות המופע, וכן כתב לחנים ועיבודים להצגות "עפר ואפר/שפת ההר", "טוב", "הסוחר מוונציה", ו"נוף" בתיאטרון אלפא לאמנויות המופע תוך שיתוף פעולה עם הבמאי אברהם עוז, ולעוד מספר הצגות בתיאטראות פרינג' בתל אביב.

משנת 2010 ועד מותו היה חבר ב"אנסמבל תהילים".

חיבר את המוזיקה לסרטו העצמאי של אליאב לילטי "מעשייה אורבנית" (2012) וכמו כן למאות הצגות תיאטרון, מופעי מחול וסדרות טלוויזיה.

בספטמבר 2018 התעוררה מחאה עקב השתתפותו של מסנר בהופעת איחוד של להקת טאטו לצד ערן צור ואלונה דניאל, זאת על רקע הרשעתו באונס.

יובל מסנר נפטר ב-15 באוקטובר 2021 בגיל 56, לאחר מאבק בסרטן הריאה. הותיר אחריו שני ילדים.

## קישורים חיצוניים

* 
* יואב קוטנר, ביוגרפיה של יובל מסנר, באתר "סטריאו ומונו"
* 

## הערות שוליים

קטגוריה:ישראלים ילידי נורווגיה
קטגוריה:מוזיקאים ישראלים
קטגוריה:צ'לנים ישראלים
קטגוריה:בוגרי רימון בית ספר למוסיקה
קטגוריה:מפיקים מוזיקליים ישראלים
קטגוריה:זוכי פרס קיפוד הזהב
קטגוריה:מתמודדים עם מגבלה נפשית: ישראלים
קטגוריה:מורשעים באונס בישראל
קטגוריה:אישים הקבורים בבית הקברות ירקון
קטגוריה:ישראלים שנפטרו מסרטן הריאה
קטגוריה:ישראלים שנולדו ב-1965
קטגוריה:ישראלים שנפטרו ב-2021
יצחק בולסלבסקי

**יצחק בולסלבסקי** (באנגלית **Isaac Boleslavsky**; באוקראינית: **Исаак Ефремович Болеславский**; 9 ביוני 1919 – 15 בפברואר 1977) היה רב-אמן שחמט יהודי-אוקראיני. בשיאו היה בעל מד כושר של 2560. ב-1936 זכה בולסלבסקי במקום השלישי באליפות הנוער של ברית המועצות שהתקיימה בלנינגרד. ב-1938, בגיל 19, זכה באליפות אוקראינה. ב-1945 הוא השתתף באליפות ברית המועצות וזכה במקום השני.

יחד עם עמיתים בשנות השלושים הוא פיתח טכניקות בהגנה הודית של המלך. קיים נוסח של ההגנה הסיציליאנית על שמו, "הנוסח הבולסלבסקי".

שיא הקריירה שלו היה בשנת 1950 כאשר הוא הגיע לגמר תחרות המועמדים להתמודדות מול מיכאל בוטביניק על תואר אלוף העולם. בשנת 1952 הוא היה חבר נבחרת ברית המועצות שזכתה באולימפיאדת השחמט בשנת 1952.

ב-1946 נולדה לו בת, טטיאנה, שיותר מאוחר נישאה לדוד ברונשטיין.

## דוגמאות מתוך משחקיו
### לבן: [[מיכאל בוטביניק]] - יצחק בולסלבסקי מוסקבה 1941

בוטביניק מפגין מקוריות בפתיחה, אך החלק המרשים ביותר במשחק הוא האלגנטיות בה הוא מנהל את סיום הצריחים. יתרון של רגלי מספיק לו כדי לנצח בדרך שנראית בהירה לכל.

### לבן: יצחק בולסלבסקי שחור: [[גאורגי מיכאילוביץ' ליסיצין]] מוסקבה 1956

בולסלבסקי יודע שאחיזה חזקה במרכז הלוח כמעט תמיד מבטיחה התקפה מוצלחת באגף המלך. הוא מתכנן לנעוץ פרש ב-ד5, כך שלא תהיה לשחור דרך לסלקו משם. כדי להצליח לעשות זאת הלבן צריך להיפטר משני כלים ששומרים על ערוגה זו, רץ ופרש. את הרץ הוא מפתה על ידי הקרבת רגלי ואת הפרש על ידי ריתוק זמני ולאחר מכן החלפתו. מרגע שהפרש הלבן הגיע ל-ד5 מגיעות הזדמנויות טקטיות ונראה כי ההתקפה באגף המלך מתנהלת מאליה.

יצחק בולסלבסקי  גאורגי מיכאילוביץ' ליסיצין  מוסקבה 1956, יוטיוב

## קישורים חיצוניים

## משחקים מוסברים (באנגלית)
### 1953
* שמואל רשבסקי מול יצחק בולסלבסקי, 10.10.1953,Always Be Ready When Luck Shows Up

## הערות שוליים

קטגוריה:שחמטאים יהודים אוקראינים
קטגוריה:שחמטאים יהודים סובייטים
קטגוריה:רבי-אמנים אוקראינים
קטגוריה:סובייטים שנולדו ב-1919
קטגוריה:סובייטים שנפטרו ב-1977
קטגוריה:אוקראינים שנפטרו ב-1977
גאי המילטון

**גאי המילטון** (באנגלית: **Guy Hamilton**; 16 בספטמבר 1922 – 21 באפריל 2016) היה במאי קולנוע אנגלי.

## ביוגרפיה
המילטון נולד בפריז, צרפת שם חיו הוריו, שהיו ממוצא אנגלי. הוא נותר בצרפת במהלך הכיבוש הנאצי והיה פעיל בתנועת ההתנגדות הצרפתית. בתום המלחמה, הוא עבד כעוזרו של קרול ריד על כמה סרטים בכללם The Fallen Idol  (1948) וההאדם השלישי (1949), לפני שנהפך לבמאי בעצמו. הוא ביים את סרטו הראשון The Ringer בשנת 1952. הוא ביים 22 סרטים משנות החמישים ועד לשנות השמונים (כולל), בכללם ארבעה סרטי ג'יימס בונד, המבוססים על הרומנים של איאן פלמינג. ב-1985 ביים את סרט הפעולה "רמו", שהיה מעין גרסה אמריקאית של בונד, אך הסרט לא זכה להצלחה מסחרית.

### סופרמן ובאטמן
המילטון היה הבמאי המקורי שנבחר לביים את סופרמן ב-1978, אולם בגלל שהוא היה בגלות מס והותר לו להיות באנגליה רק שלושים יום, כשההפקה עברה ברגע האחרון לאולפני פיינווד. תפקיד הבמאי הועבר לבסוף לריצ'רד דונר, אבל המילטון דרש שישלמו לו שכר מלא. 

ההפקה של באטמן נשאה ונתנה עם המילטון כדי להפיק את הסרט בראשית שנות השמונים, מגעים שלא נשאו לבסוף פרי. 

## פילמוגרפיה
### ג'יימס בונד
המילטון היה אחד הבמאים שסירבו להצעה לביים את ד"ר נו, אבל נכנס לסדרה אחרי שהבמאי טרנס יאנג עזב את בימוי גולדפינגר. המילטון עזב את הסדרה במהלך טרום ההפקה של הסרט "המרגלת שאהבה אותי".

*גולדפינגר (1964)
*יהלומים לנצח (1971)
*חיה ותן למות (1973)
*האיש בעל אקדח הזהב (1974)

### סרטים אחרים
*The Ringer (1952) 
*The Intruder (1953)
*An Inspector Calls (1954)
*The Colditz Story - חומות קולדיץ - (שהוא גם היה התסריטאי-שותף שלו) (1955)
*Charley Moon (1956)
*Manuela (1957)
*A Touch of Larceny (1959) 
*The Devil's Disciple (1959)
*The Best of Enemies (1962) 
*Man in the Middle (1963)
*The Party's Over (1965)
*Funeral in Berlin (1966)
*הקרב על בריטניה (1969) 
*כח עשירי מנברון (1978)
*The Mirror Crack'd (1980) 
*Evil under the Sun (1982)
* רמו (1985) 
*Try this One for Size (1989)

## קישורים חיצוניים

* גאי המילטון מקבל את פרס Retro award באולפני פיינווד
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:במאי קולנוע בריטים
קטגוריה:ג'יימס בונד
קטגוריה:אנגלים שנולדו ב-1922
קטגוריה:אנגלים שנפטרו ב-2016
הדדעזר בן רחוב

**הֲדַדְעֶזֶר בֶּן רְחוֹב** היה מלך ארם צובא בתקופת דוד המלך. הדדעזר היה החזק מבין מלכי ארם והוא הוביל את יתר מלכי ארם במלחמתם בישראל. השפעתו הגיעה עד בני עמון בדרום ועד נהר הפרת בצפון מזרח.

הדדעזר מוזכר בתנ"ך כיריב של תועי, מלך חמת, ושהובס על ידי דוד בשתי מלחמות שונות.

## משמעות השם
הדד הוא שמו של אל שמי. והשם הדדעזר הוא בעל משמעות דומה לשם אליעזר. גרסת השם בתעודות אשוריות הוא הדד ידרי. חוקרים רבים סוברים ש"בן רחוב" בא לומר שהוא מהעיר בית רחוב אשר יש המזהים אותה כעיר ריחב בבקעת הלבנון. החוקרים מניחים שהדדעזר היה מלך "ארם בית רחוב" המוזכרת בספר שמואל והוא השתלט גם על ארם צובא.

## לקריאה נוספת

* אנציקלופדיה מקראית: אוצר הידיעות של המקרא ותקופתו - כרך ב'. בעריכת משה דוד קסוטו - מוסד ביאליק, ירושלים. הערך - הדדעזר

## הערות שוליים

קטגוריה:אישים בספר שמואל
קטגוריה:אישים בספר דברי הימים
קטגוריה:מלכי הגויים בתנ"ך
יעקב מאירסון

**יעקב מאירסון** (בכתיב יידי: **מאירזאָהן**; 1886, חרסון – 1947, מוסקבה) היה פוליטיקאי, עיתונאי, סופר ואיש אקדמיה; פרסם ספרים ומאמרים ביידיש, בעברית וברוסית. היה מראשי מפלגת פועלים סוציאליסטית עברית, ממייסדי התנועה הקומוניסטית בארץ ישראל, האידאולוג שלה ופרופסור בכיר באוניברסיטה הלאומית  באודסה.

## ראשית חייו: מאוקראינה לארץ ישראל

נולד ב-1886 למשפחה יהודית דתית בחרסון שבאוקראינה (אז באימפריה הרוסית), בנו של ר' יקותיאל, שו"ב. הושפע רבות מהתנועה הסוציאליסטית ברוסיה, וב-1912 הגיע לארץ ישראל במטרה לאסוף חומר לקראת כתיבת ספר לימוד. בתקופה זו שימש כמורה במספר יישובים יהודיים כמו באר טוביה, שפיה, גן שמואל, זכרון יעקב, ופרסם מאמרים ב"הפועל הצעיר". בשנת 1919 הקים ביחד עם אברהם ריבוצקי וזאב אברבוך את מפלגת פועלים סוציאליסטית עברית – מפ"ס. ב-1920 השתתף בוועידה העולמית של "פועלי ציון" בווינה, והתעמת באופן חריף עם דוד בן-גוריון ויצחק בן-צבי, כאשר טען כי 

בעקבות אמירות אלה ודומות להן התכחשה לו אף מפלגתו, גורש מאירסון מהוועידה.
לאחר הוועידה המשיך בפעילות פוליטית, ואף נבחר לוועד העיר יפו. לאחר שלא יכול היה לסבול את רדיפות הציונים ושלטונות המנדט הבריטי עזב את ישראל לברית המועצות, והתיישב באודסה.

## בברית המועצות

באודסה החל ללמד יהדות באוניברסיטה המקומית, ועד מהרה קנה לו שם כאדם בקיא וידען. ב-1935 נשא לאישה את רחל נדזווצקי (1915 אודסה – 2009 ראשון לציון), תלמידתו.

## חזרתו לחיק הציונות

במהלך השנים בברית המועצות גברה אכזבתו מהשלטון הסובייטי ומהקומוניזם, והוא שינה את השקפותיו האנטי ציוניות. מלחמת העולם השנייה וזוועות השואה גרמו לו להפוך לציוני, והוא החל ללמד בסתר צעירים יהודים עברית ויהדות. לאחר שנמלט מפני הנאצים לאלמטי שבקזחסטן, המשיך בפעילותו הציונית, ואף נפגש עם מספר אישים אשר העבירו לבן-גוריון ולאישים בכירים אחרים בארץ את חזרתו בתשובה, אשר צוינה על ידי בן-גוריון בנאומו במאי 1952.

ב-1947 נפטר במוסקבה מהתקף לב, בהותירו את אשתו בהיריון בחודש התשיעי.

ב-1983 נסגר המעגל כאשר אלמנתו, בתו ונכדו אלכס בנדרסקי עלו לישראל לאחר שהייה בסירוב במשך 8 שנים.
סיפור חזרתו בתשובה היה נושא למספר מאמרים רחבי יריעה בעיתונות הישראלית של שנות ה-50, והיוו חיזוק אידאולוגי לרעיון הציוני, עד כדי כך שאף ראש הממשלה בן-גוריון מצא לנכון לציין את הדבר באחד מנאומיו.

## קישורים חיצוניים
* 
* 
* 
* 
* 

## הערות שוליים

קטגוריה:אנשי העלייה השנייה
קטגוריה:חברי פועלי ציון
קטגוריה:עיתונאים יהודים אוקראינים
קטגוריה:פוליטיקאים יהודים אוקראינים
קטגוריה:קומוניסטים יהודים
קטגוריה:פובליציסטים ביישוב
קטגוריה:ילידי 1866
קטגוריה:נפטרים ב-1947
אמבר ולטה

**אמבר אבנג'לין ולטה** (באנגלית: **Amber Evangeline Valletta**; נולדה ב-9 בפברואר 1974) היא דוגמנית ושחקנית אמריקאית. היא נודעת בשל משחקה בסרטים "היצ'", "המשלח 2", "גיימר" ו"מרגל במשרה חלקית".

## שנותיה הראשונות
ולטה נולדה בעיר פיניקס, אריזונה. אימה עבדה במשרד הדואר.

זמן קצר לאחר לידתה עברה משפחתה לטלסה, אוקלהומה. היא למדה בבית הספר התיכון בוקר וושינגטון. היא החלה את הקריירה שלה בעולם האופנה בהיותה בת 15, כשאמה רשמה אותה לבית ספר לדוגמנות בסוכנות לינדה ליימן.

## קריירה
ולטה שיחקה בסרטים רבים, הופיעה על השערים של מגזינים ובפרסומות בהן ללואי ויטון, קלווין קליין, וורסצ'ה. היא הנחתה את תוכנית ה-MTV "בית האופנה" (House of Style) ביחד עם עמיתתה הדוגמנית שלום הרלו.

בשנת 2004 שיחקה את דמותה של מרטינה בדרמה הרומנטית "המהפך של הלן" של הבמאי גארי מרשל. ב-2010 היא הופיעה בסרט The Spy Next Door, בו שיחקה אם לילד שבמקרה מוריד תוכנה של ה-CIA מהאינטרנט.

## חייה האישיים
היא נישאה לראשונה ב-1994 להרב לה ביהאן, הם נפרדו ב-1996.

ולטה נשואה מאז שנת 2003 לשחקן הכדורעף האולימפי כריסטיאן "צ'יפ" מקואו.

ולטה שימשה כדוברת של אוקיניאה

בקמפיין נגד זיהום פירות הים.

בו היא הביאה למודעות את סכנות הרעלת הכספית בסוגים שונים של פירות ים. היא החליטה להצטרף למסע הפרסום של אוקיניאה בשל הרעלת כספית בה התנסה ידיד שלה והעובדה שהיא אם לשניים.

ב-2006 דיווח העיתון ניו יורק דיילי ניוז שולטה שהתה במוסד לגמילה "מידואו: בוויקנבורג, אריזונה, בגלל לחץ וסיבות שאינן קשורות לשימוש בסמים. במקום אחר נטען שההתמוטטות שלה נגרמה בשל היותה מכורה לסמים (בעלה כריסטיאן מקואו נעצר קודם לכן בשל הברחת סמים) וכתוצאה מחקירה שערכו זרועות אכיפת החוק. ולטה אמרה למגזין פיפל "כפי שדווח נכון מוקדם יותר השבוע, שהייתי במידואו לא הייתה קשורה כלל לשימוש או להתמכרות לסמים; אני שבעת רצון לאמר שאני פיכחת כבר שבע שנים. אבל אני ממשיכה להתרפא מדי יום ולגדול כאדם."

בינואר 2008 היא לקחה חלק בסרטון וידאו למען ברק אובמה שהופק בידי Will.I.Am וכונה "כן אנחנו יכולים" לצד בנה אודן, אותו החזיקה בזרועותיה. ולטה חשפה אותו לאור הזרקורים תשע שנים קודם לכן בתצלומי המגזין ווג כשהיא לבשה חלוק ושיחקה עם אודן העירום על הדשא. בניגוד לכך, ולטה שומרת על פרטיות בנה ומרחיקה אותו מכל פרסום.

## פילמוגרפיה

### טלוויזיה

## קישורים חיצוניים

* אמבר ולטה ב-Fashion Model Directory
* אמבר ולטה -Oceana Seafood Contamination Campaign
* אמבר ולטה ב-AskMen.com
* 
* 

## הערות שוליים

קטגוריה:דוגמניות אמריקאיות
קטגוריה:דוגמנים אמריקאים
קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:אמריקאיות ממוצא איטלקי
קטגוריה:אמריקאים ממוצא פורטוגזי
קטגוריה:אמריקאיות שנולדו ב-1974
קטגוריה:אמריקאים שנולדו ב-1974
קוסטה ריקה במשחקים האולימפיים

**[[קוסטה ריקה]]** השתתפה לראשונה ב**[[המשחקים האולימפיים|משחקים האולימפיים]]** באולימפיאדת ברלין (1936). היא נעדרה מארבע האולימפיאדות הבאות, והיא משתתפת במשחקים ברציפות מאז אולימפיאדת טוקיו (1964). 

שתי שחייניות קוסטה ריקניות זכו במדליות אולימפיות, האחיות סילביה וקלאודיה פול. סילביה, הבכורה, זכתה במדליה אולימפית הראשונה לזכות קוסטה ריקה, באולימפיאדת סיאול (1988), לאחר שסיימה במקום השני במשחה ל-200 מטר חופשי. כן סיימה במקום החמישי במשחה ל-100 מטר חופשי ובמקום השישי במשחה ל-100 מטר גב. באולימפיאדת ברצלונה (1992) התחרתה פול רק במשחי הגב. היא סיימה במקום השביעי במשחה ל-200 מטר ובמקום ה-15 במשחה ל-100 מטר. 

באולימפיאדת אטלנטה (1996) הייתה אחותה הצעירה של סילביה, קלאודיה פול, לספורטאית הקוסטה ריקנית הראשונה שזוכה במדליית זהב אולימפית, לאחר שניצחה במשחה ל-200 מטר חופשי. כן סיימה במקום החמישי במשחה ל-400 מטר חופשי. באולימפיאדת סידני (2000) זכתה קלאודיה בשתי מדליות ארד במשחים אלה. באולימפיאדת אתונה (2004) לא הצליחה לשחזר את הישגיה. היא סיימה במקום התשיעי במשחה ל-400 מטר חופשי, ובמקום העשירי במשחה ל-200 מטר. באותם משחקים בלטה גם נבחרת הכדורגל, שהעפילה לשלב רבע הגמר, אך הובסה בידי נבחרת ארגנטינה בתוצאה 4-0. באולימפיאדת בייג'ינג (2008) העפיל נרי ברנס לשלב חצי הגמר בריצת 400 מטר וסיים במקום העשירי.

קוסטה ריקה השתתפה גם בשש אולימפיאדות חורף, מאז אולימפיאדת לייק פלאסיד (1980). בחמש מהן, היה הספורטאי היחיד ארטורו קינץ', שהתחרה בסקי אלפיני ובסקי למרחקים. באולימפיאדת האחרונה בה השתתף, אולימפיאדת טורינו (2006), היה בן 49.

## מדליות

[ממוזער|האתלט [נרי ברנס, שהתחרה באולימפיאדות בייג'ינג, לונדון וריו דה ז'ניירו]]
### לפי אולימפיאדה
**באולימפיאדות הקיץ:**

### לפי ענף
**בענפי הקיץ:**

## ראו גם
* קוסטה ריקה במשחקים הפאראלימפיים
* קוסטה ריקה במשחקים האולימפיים לנוער

## קישורים חיצוניים

* אתר הוועד האולימפי של קוסטה ריקה 

## הערות שוליים

קטגוריה:מדינות במשחקים האולימפיים
קטגוריה:קוסטה ריקה: ספורט
פטריץ'

**פטריץ**' (בבולגרית: **Петрич**) היא עיר בדרום-מערב בולגריה, בשטח מחוז בלגואבגרד, השנייה בגודלה במחוז מבחינת כמות האוכלוסין. העיר שוכנת למורדות הרי בלאסיצה וסמוכה לגבולות יוון ומקדוניה הצפונית.

## היסטוריה
בעידן הממלכה התראקית במאה ה-5 לפנה"ס, נוסד במקום יישוב בשם **פטרה**. במאה ה-1 לפנה"ס נכבשה העיר על ידי צבאות האימפריה הרומית ובהמשך עברה לחזקת האימפריה הביזנטית. במאה ה-6 פלשו לאזור שבטים סלאבים ופרוטו בולגארים, החריבו את היישוב ושרפו אותו עד הייסוד. במקום נותרה היאחזות קטנה והיישוב גדל והתעצם שוב, עת נכבש ב-837 על ידי פרסיאן הראשון שליט האימפריה הבולגרית הראשונה. 18 קילומטרים מערבית לעיר נערך ב-1014 קרב בלאסיצה בו הכו הביזנטים את צבאות האימפריה הבולגרית, שבו ועיוורו 14,000 לוחמים והביאו בפועל לקץ העצמאות הבולגרית. קרב זה נחשב לאסון הצבאי הגדול ביותר בהיסטוריה הבולגרית.

בין המאות ה-13 וה-14 שכנה במקום מצודה, כחלק משרשרת מצודות אשר הגנו על דרום האימפריה הבולגרית השנייה. בסוף המאה ה-14 נכבשה העיר על ידי צבאות האימפריה העות'מאנית ונותרה בחזקתה גם לאחר תבוסתם במלחמה העות'מאנית-רוסית. ב-1912, בעת מלחמת הבלקן הראשונה נכבשה העיר על ידי צבא ממלכת בולגריה ונותרה בחזקתה גם לאחר תבוסת הבולגרים במלחמת הבלקן השנייה, מתוקף הסכם בוקרשט. ב-1920 זכה היישוב למעמד של עיר. ב-22 באוקטובר 1925 פלש במפתיע כוח יווני וכבש את העיר. בהתערבות חבר הלאומים נסוג ב-29 באוקטובר הצבא היווני מהעיר ויוון חויבה בתשלום פיצויים לבולגריה על הנזקים החומריים שנגרמו לעיר וסביבתה. 

ב-27 ביולי 1955 הופל מעל צפונה של העיר פטריץ' מטוס לוקהיד קונסטליישן של חברת אל על, שנכנס בטעות למרחב האווירי הבולגרי, בידי שני מטוסי יאק 23 של חיל האוויר הבולגרי. כל 58 הנוסעים ואנשי הצוות מצאו את מותם באירוע. הבולגרים חשדו שמדובר במטוס ריגול אמריקני, מאחר שדגם דומה הופעל על ידיהם, ולפיכך, באישור הפיקוד הסובייטי, מיהרו ליירט את המטוס ולהפילו.

## כלכלה ודמוגרפיה
הרוב המוחלט של התושבים הוא ממוצא בולגרי בני הדת הנוצרית אורתודוקסית. העיר היא מרכז אזורי של תעשיית עיבוד טבק, ירקות ופירות. כמו כן עשיר האזור במעיינות מרפא, המושכים אליהם תיירות פנים וחוץ.

## אקלים
בעיר שורר אקלים ממוזג עם השפעה ממתנת מכוון רכס הבלאסיצה, החוסם רוחות צפוניות קרות. הטמפרטורה השנתית הממוצעת היא 13.7oc וערכי הקיצון הממוצעים נעים מ 1.6oc בחודש ינואר ועד 25.6oc בחודש יולי. כמות המשקעים השנתית הממוצעת עומדת על 693 מילימטרים גשם.

## הקהילה היהודית

בעיר פטריץ' חיה קהילה יהודית קטנה בת כמה עשרות נפשות, מרביתם סוחרים בתחום הטבק והטקסטיל. העיר לא נכללה ברשימת 34 הקהילות המאורגנות בבולגריה וידוע כי במהלך מלחמת העולם השנייה, נשלחו הגברים בגיל 20 עד 40 לעבודות כפייה, כפי שאירע בכל רחבי בולגריה. ב-10 במרץ 1943 יועדו לגירוש למחנות ההשמדה 6,365 מיהודי "בולגריה הישנה". הגירוש נמנע בזכות מאבק עיקש שניהלו פוליטיקאים, אישי ציבור וראשי הכנסייה. ברישומי משרד הפנים הבולגרי הופיעו 184 יהודים מבלגואבגרד ופטריץ, כמיועדים לגירוש במכסה זו. ניתן להניח שמרבית היהודים עלו לישראל בגל העלייה בין השנים 1947 – 1949.

## ערים תאומות
* .
* .
* .

## ראו גם
*הפלת מטוס אל על בשמי בולגריה

## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:ערי מחוז בלגואבגרד
פטריץ'
משה בן קלונימוס

רבי **משה בן קָלוֹנִימוּס** היה פייטן בן המאה ה-10 אשר נולד בצפון איטליה והיגר למגנצא. פיוטיו הושפעו מהפיוטים הארץ-ישראליים, ויש מסורת עתיקה כי הוא שחיבר את הקרובה לשביעי של פסח, "אימת נוראותיך". על זמן חייו הוא מעיד בעצמו באחד מפיוטיו "זוללתי עתה ללאות יותר מתשע מאות", מכאן לומדים שחי 900 שנה לאחר חורבן בית המקדש (970 לספירה בקירוב). הזמירות לשבת מנוחה ושמחה וכל מקדש שביעי נתחברו על ידי פייטן בשם משה, כפי שנרמז באקרוסטיכון, ויש ששיערו ששניהם חוברו על ידי אותו פייטן, וכי אותו פייטן הוא רבי משה בן קלונימוס.

ר' משה הוא בן למשפחת קלונימוס אשר לבניה חלק חשוב ביצירה הרוחנית בצפון איטליה ובאשכנז, וממנה צמחו פייטנים, מחברי ספרי הלכה. בני המשפחה העמידו מנהיגים לקהילות צפון איטליה ואשכנז במשך מאות שנים. בין היתר ניתן למצוא בין בני המשפחה את רבי משולם בן קלונימוס. ישנה מסורת לפיה נשאו והעבירו את תורת הסוד האשכנזית מדור לדור, אותה קיבל רבי משה מאבו אהרן בן שמואל הנשיא. על-פי המסורת רבנו גרשום מאור הגולה היה מתלמידי תלמידיו של ר' משה בן קלונימוס.

### "אימת נוראותיך"
במקורות המתארים את הגירת בני משפת קלונימוס מוזכר רבי משה בן קלונימוס כמחבר הקרובה "אימת נוראותיך", הנאמרת ביום שביעי או אחרון של פסח בשני מנהגי אשכנז. בפיוט עצמו גם מוזכר המחבר כ"משה ברבי קלונימוש", וההנחה הרווחת היא כי מדובר ברבי משה בן קלונימוס הראשון שהיגר מאיטליה למגנצה.

עם זאת, יש שערערו על הנחה זו, בעקבות אזכורו של חכם בשם חננאל קלונימוש. שמואל יהודה רפפורט טוען כי צאצאו של רבי משה בן קלונימוס הראשון (שהיגר למגנצה) היה חכם בשם קלונימוס שחי באותה עיר סביב שנת 1020, ולו היו שני בנים - משה וחננאל. משה היה כותבו העיקרי של הפיוט, וחננאל, אחיו, עזר לו בכתיבה. לדבריו, האזכור של "חננאל קלונימוש" מכוון ל"חננאל ב"ר  קלונימוש". גרוסמן מכמה סיבות אינו מקבל הנחה זו, ולדבריו כותב הפיוט הוא רבי משה בן קלונימוס הראשון. לדבריו, אזכור שמו של חננאל אינו מוציא מכלל אפשרות שהיה זה משה בן קלונימוס הראשון, וייתכן כי היה למשפחה בן לא ידוע נוסף ששמו היה חננאל שחי בתקופתו.

## לקריאה נוספת
* אברהם גרוסמן, הגירתה של משפחת קלונימוס מאיטליה לגרמניה, בירורים לראשיתו של היישוב היהודי בגרמניה בימי הביניים, בתוך: **חסידות אשכנז בתולדות המחשבה היהודית** (עורך: יוסף דן), האוניברסיטה הפתוחה, 1991

## קישורים חיצוניים
* 
* פיוט מנוחה ושמחה באתר Hibba
* ירמיהו מלחי, ראשוני משפחת קלונימוס (הסב, האב והנכד) והגירתם מלוקה - למגנצה, שנתון "שאנן", כרך יא, תשס"ו
* 
* א.מ. הברמן, '''.
* 
* 

## הערות שוליים

קטגוריה:דור הביניים בין הגאונים לראשונים
קטגוריה:ראשוני איטליה
קטגוריה:משפחת קלונימוס
קטגוריה:פייטני איטליה
קטגוריה:פייטני אשכנז וצרפת
קטגוריה:מגנצא: רבנים
קטגוריה:יהודי איטליה במאה ה-10
קטגוריה:יהודי אשכנז במאה ה-10
מטאוסאט

שמאל|ממוזער|250px|דגם של הלוויין מטאוסאט 1, ראשון הלוויינים בסדרת מטאוסאט

**מטאוסאט** (באנגלית: **Meteosat**) הוא שמה של סדרת לוויינים אירופיים המשמשים לניטור כדור הארץ בתחום המטאורולוגיה לשם מגוון יישומים. לווייני מטאוסאט מקיפים את כדור הארץ במסלול גיאוסינכרוני. לווייני מטאוסאט מופעלים על ידי EUMETSAT, ארגון בין ממשלתי הכולל 26 מדינות חברות וחמש מדינות נלוות, שמרכזו בדרמשטאדט, גרמניה. לווייני סדרת מטאוסאט מחולקים לשלושה דורות, הנבדלים בעיקר בביצועיהם.

## לווייני מטאוסאט מדור ראשון
לווייני מטאוסאט בני הדור הראשון כללו שבעה לוויינים, כשהראשון בהם, מטאוסאט 1, שוגר לחלל בשנת 1977. כל לוויין צילם את כדור הארץ ושידר אל תחנות הקרקע תמונות מדי 30 דקות. התצלומים צולמו הן באור הנראה והן בתחום התת-אדום. כל לווייני מטאוסאט מהדגם הראשון היו בצורת גליל, בקוטר של 2.1 מטרים ואורך של 3.195 מטרים. הלוויינים סבו סביב ציר האורך שלהם מאה פעמים בדקה.

הלוויינים נבנו על ידי איירוספסיאל כקבלן ראשי. הלוויין האחרון של דור זה שוגר בשנת 1997 ופעל ד לאפריל 2017.

## לווייני הדור השני
לווייני הדור השני (החל ממטאוסאט-8) נבנו בהובלת איירוספסיאל. הלוויין הראשון שוגר בשנת 2002 וסיים את פעילותו בשנת 2022. לוויין השני שוגר בשנת 2005. בסך הכול שוגרו 4 לוויינים. על הלוויינים הותקן ציוד לתמיכה בפעולות הצלה במסגרת Cospas-Sarsat.

## לווייני הדור השלישי
החל משנת 2000 החלו הנכות לשיגור לוויינים מהדור השלישי. בשנת 2010 הוחלט על הזמת הלוויינים מThales Alenia Space. השמנה כוללת 6 לוויינים, כאשר הלוויין הראשון שוגר בשנת 2022.

## קישורים חיצוניים

*אתר Eumetsat, מפעילת לווייני מטאוסאט
* תיאור הלוויינים
* תיאור שיגורים

קטגוריה:ערכים שבהם תבנית בריטניקה אינה מתאימה
קטגוריה:תוכנית החלל האירופית
קטגוריה:לוויינים אירופאיים
קטגוריה:צילום על ידי לוויין
קטגוריה:לווייני מזג אוויר
גמאל אל-בנא

**גמאל אל-בנא** (בערבית: **جمال البنا**; (15 בדצמבר 1920 – 30 בינואר 2013) היה סופר ועיתונאי מצרי. הוא כתב יותר מ-100 ספרים (את הראשון, "שלושה מכשולים בדרך לפאר: העוני, הבורות, והחולי", הוציא בשנת 1945) בנושא דת ופוליטיקה.

אחיו הבכור, חסן אל-בנא, ייסד את תנועת "האחים המוסלמים" ואחיו האחרים, כמו גם אביו, היו אף הם אינטלקטואלים אסלאמיים. שלא כמו אחיו חסן, גמאל היה מלומד מאוד ליברלי. גמאל אל-בנא היה גם דודו מדרגה שנייה של הפילוסוף והמטיף המוסלמי-שווייצרי טארק רמדאן.

## ביוגרפיה
נולד במחמודיה, עיירה סמוכה לדמנהור. כבר מגיל צעיר גילה אל-בנא נטיות סוציאליסטיות, במקביל לנטיותיו האסלאמיות. הוא הקים מפלגת פועלים בשם "מפלגת העבודה הלאומית החברתית". אך בשנת 1946 בה פרסם את ספרו השני "הדמוקרטיה החדשה", נעצר, משום שפרסם גילוי דעת נגד הכיבוש הבריטי במצרים.

למרות שלא השתייך מבחינה ארגונית לתנועת אותה הקים אחיו חסן ("האחים המוסלמים"), נעצר בשנת 1948 במסגרת מסע המעצרים בקרב חברי הארגון. בזמן שהותו בבית הכלא עד שנת 1950 למד אנגלית.

עם שחרורו, לאחר תקופה בה עבד במפעל בדים, הצטרף אל-בנא לאיגוד המקצועי של פועלי הטקסטיל בקהיר. בתקופה זו, תרגם אל-בנא סדרה של מסמכים, ספרים, והסכמים של ארגון העבודה הבינלאומי. כמו כן שימש כמומחה בארגון העבודה הערבי וכמרצה באוניברסיטת הפועלים המצרית. בשנת 1981 ייסד את "ההתאחדות האסלאמית הבינלאומית לעבודה" וגיבש את מחשבתו, המאחדת את חופש ההתאגדות המקצועית עם האסלאם.

## יצירתו והגותו
גמאל אל-בנא פרסם ספרים רבים בנושאים פוליטיים ואסלאמיים, והוא היה בעל טור בשבועון המצרי הפלורליסטי, "אל קאהרה", היוצא לאור על ידי משרד התרבות המצרי.

בנוגע לשילוב האסלאם והמודרניזציה, סבר אל-בנא שיש להתאים את אורח החיים האסלאמי לעידן המודרני, זאת באמצעות קריאה שכלתנית של הקוראן וחידוש האג'תהאד (הפעלת שיקול דעת עצמאי בענייני הלכה). הוא גרס כי יש צורך ביישום ההתאמה המודרנית של החוק הדתי ללא מגבלות בנושאים הרגישים בחיים האסלאמיים דוגמת הענישה האסלאמית, מעמד הנשים, ההסתמכות על פסקי הלכה בחיי היום-יום והיחסים עם בני דתות אחרות.

גמאל אל-בנא נמנה עם קבוצה של מלומדים מוסלמים המחזיקים בעמדות מתונות וליברליות בסוגיות חברתיות ודתיות, דוגמת מעמד האישה, הפרדת הדת מן המדינה, חילוניות, דמוקרטיה ומעמדו של מוסלמי שנטש את האסלאם, אך מאידך נוקטים עמדה חריפה נגד המשטרים הערביים העריצים והאלימים, נגד מדיניות החוץ של מדינות מערביות, ובמיוחד ארצות הברית וישראל, ולרוב, מדברים גם נגד הגלובליזציה. בקבוצה זו ניתן למצוא את הפמיניסטית המצרייה, ד"ר נוואל א-סעדאווי והאינטלקטואל ד"ר חסן חנפי.

אל-בנא השתייך גם לאסכולה של משכילים מוסלמים האומרים כי יש להבחין בין שני סוגים של אסלאם: "האסלאם הטהור" של הקוראן והנביא מוחמד מחד גיסא, ולעומתו "האסלאם המשובש" של חכמי ההלכה מאידך גיסא. לשיטת אל-בנא וחבריו המצדדים בקוראן, אך לא מכירים במרבית הסונה כמקור לפסיקת הלכה, הקוראן הוא המקור היחיד האותנטי ובר התוקף ואילו מדע ההלכה האסלאמי, שהתפתח במאות הראשונות לאסלאם, אינו מתאים לתקופה המודרנית.

בעקבות פיגועי 11 בספטמבר 2001 בארצות הברית, הצטרף אל-בנא לגילוי דעת של לאומניים מצריים ואישים אסלאמיים בו האשים את מדיניותה של ארצות הברית באחריות לפיגועים. למרות דבריו, באופן מפתיע, תמך במלחמה האמריקאית בעיראק ב-2003 – עמדה שהפתיעה רבים.

## קישורים חיצוניים
* 

קטגוריה:סופרים מצרים
קטגוריה:מצרים שנולדו ב-1920
קטגוריה:מצרים שנפטרו ב-2013
חוסר זיכרון (הסתברות)

בתורת ההסתברות, **חוסר זיכרון** הוא תכונה של התפלגויות, המתאר מקרים בהם ההתפלגות של "זמן המתנה" לקבלת מאורע מסוים אינה תלויה בזמן שחלף לקבלתו. כדי למדל התפלגות כזאת, יש "לשכוח" באיזה מצב המערכת נמצא בכל נקודת זמן; כלומר, ההסתברות למאורע מסוים אינה תלויה בהיסטוריה של התהליך. רק שתי התפלגויות הן חסרות זיכרון: ההתפלגות הגאומטרית הבדידה וההתפלגות המעריכית הרציפה.

## דוגמאות
### התפלגות בדידה
יהי X המשתנה המקרי המוגדר כמספר הטלות קובייה הוגנת עד לקבלת הספרה 6. כלומר X \sim \mathrm{Geom}\left(\frac{1}{6}\right) (מתפלג גאומטרית עם פרמטר p=\frac{1}{6}). מספר הטלות הקובייה אינו משפיע על ההסתברות לקבלת הספרה 6 בכל הטלה. גם אם הטלנו 10 הטלות למשל, בהטלה הבאה ההיסטוריה של תוצאות ההטלה הקודמות "נשכחת", וההסתברות לקבלת 6 היא שוב \frac{1}{6}.
### התפלגות רציפה
יהי X המשתנה המקרי המוגדר כמשך החיים של נורה חשמלית, כלומר הזמן שחולף מתחילת השימוש בה עד שהיא נשרפת. נניח שידוע שנורה נשרפת אחרי 1000 שעות הדלקה בממוצע, כלומר שתוחלת מספר השעות היא \mathrm{E}[X]=1000. אם אחרי 100 שעות הדלקה הנורה לא נשרפה, ההסתברות שתישרף ב-1000 השעות הבאות, כלומר כעבור 1100 שעות בסך הכל, זהה להסתברות שתישרף ב-1000 השעות הראשונות. זאת מההנחה, שבכל רגע ההסתברות שהנורה תישרף זהה, ללא תלות בגילה של הנורה. לכן אם היא פעלה זמן מסוים, ואחר כך הפעלנו אותה שוב, הזמן הממוצע בו תישרף מרגע ההדלקה לא משתנה. אנו אומרים ש-X \sim \mathrm{Exp}\left(\frac{1}{1000}\right) (מתפלג אקספוננציאלית עם פרמטר \lambda=\frac{1}{1000}).

## הגדרה פורמלית
### חוסר זיכרון של משתנה מקרי בדיד
יהי X משתנה מקרי בדיד שמקבל ערכים אי שליליים. אומרים שהתפלגותו **חסרת זיכרון** אם לכל m,n \in \{0,1,2,\dots\} מתקיים:

:.\Pr(X > m+n \mid X > m) = \Pr(X > n).

כלומר, ההסתברות המותנית ש-X יקבל ערך גדול מ-m+n בהינתן שערכו גדול מ-m, זהה להסתברות שיקבל ערך גדול מ-n. בהתייחס לדוגמה שלעיל, ההסתברות שהקובייה תוטל יותר מ-10 פעמים עד שיתקבל 6 לראשונה אם יודעים שהיו כבר יותר מ-3 הטלות, זהה להסתברות שהיו יותר מ-7 הטלות: תוצאות 3 ההטלות הראשונות לא משפיעות על ההטלות הבאות אחריהן.

ההתפלגות הבדידה היחידה שחסרת זיכרון היא ההתפלגות הגאומטרית.

### חוסר זיכרון של משתנה מקרי רציף
יהי \ X משתנה מקרי רציף המקבל ערכים אי שליליים. אומרים שהתפלגותו **חסרת זיכרון** אם לכל t,s \geq 0 מתקיים:

:\Pr(X>t+s \mid X>t)=\Pr(X>s).\,

אם נחזור לדוגמת הנורה, ההסתברות שהנורה תישרף כעבור יותר 1100 שעות אם ידוע שלא נשרפה ב-100 השעות הראשונות, זהה להסתברות שתישרף כעבור 1000 שעות: מכיוון שהנורה נשרפת ברגע אקראי, 100 השעות הראשונות לא משפיעות על ההסתברות שהנורה תישרף בנקודת זמן כלשהי אחריהן.

ההתפלגות הרציפה היחידה שחסרת זיכרון היא ההתפלגות האקספוננציאלית.

קטגוריה:תורת ההסתברות
קטגוריה:תורת ההתפלגויות
סיבית קשה

בתורת הקריפטוגרפיה, **סיבית קשה** של פונקציה חד-כיוונית \ f, היא פונקציה \ b(x) בעלת פלט של סיבית אחת (זוהי הסיבית ה"קשה") שקשה לנחשה גם כאשר הערך \ f(x) ידוע.

## הגדרה
תהי f: \{0,1\}^n \to \{0,1\}^n פונקציה חד-כיוונית.
הפונקציה b: \{0,1\}^n \to \{0,1\} נקראת "סיבית קשה" של \ f אם מתקיימים התנאים הבאים:
# הפונקציה \ b ניתנת לחישוב בזמן פולינומי.
# לכל מכונת טיורינג הסתברותית \ A, ההסתברות לנחש את \ b(x) בהינתן \ f(x) זניחה,
\Pr_{x} \left[A\left(1^n,f(x)\right) = b(x)\right ] 
(כאשר \ n=|x|, ו-\ \epsilon_n היא פונקציה הקטנה מ-\frac{1}{n^c} לכל \ c, עבור \ n גדול דיו. ההסתברות היא על מרחב כלל הקלטים האפשריים, והטלת המטבעות של A.)

## שימושים
ביט-קשה של פונקציה חד-חד ערכית חד כיוונית, יכול לשמש עבור פרוטוקול התחייבות לביט, בו משתמש מתחייב לביט מסוים, מבלי לגלות מהו הביט. למשל, כאשר שני משתמשים (אליס ובוב), שאינם נמצאים זה ליד זה, רוצים להטיל מטבע יחדיו באופן אקראי, מבלי שאחד הצדדים יוכל לרמות.
פתרון אפשרי הוא שאליס תתחייב לביט מסוים \ b(x) על ידי שליחת הערך \ f(x). כיוון שהביט הנ"ל הוא קשה בוב אינו יודע מהו הביט אליו אליס מחויבת. בוב ממשיך על ידי בחירת ביט אקראי \ r. כעת אליס מגלה את הערך \ x, ובוב בודק שאכן \ f(x) הוא הערך שאליס שלחה בהתחייבות, ומחשב את הביט שאליו אליס מחויבת, \ b(x).

הביט שהוגרל בשיטה זו הוא b(x)\oplus r. שני הצדדים אינם יכולים לרמות: בוב אינו יודע את הערך של \ b(x), ולכן אינו יכול להטות את התוצאה על ידי בחירת \ r. אליס אינה יכולה לשנות את התחייבותה, מכיוון שהפונקציה חד-חד ערכית ולכן, לפי הגדרה, לא קיים \ x' כך ש-\ f(x')=f(x). מכאן נובע ששני הצדדים בחרו ביט מבלי לדעת מה האחר בחר, ולכן הביט הסופי הוא "הוגן".

שימוש נוסף עבור ביט-קשה הוא בניית מחולל פסבדו אקראי קריפטוגרפי. בהינתן גרעין \ s מפעילים עליו שוב ושוב את הפרמוטציה החד-כיוונית, ועבור כל הפעלה מחשבים את הביט-הקשה. המחרוזת הנוצרת מהביטים הקשים מהווה פלט פסבדו אקראי במובן הקריפטוגרפי. באופן פורמלי, המחולל \ G(s) ניתן לתיאור עלי-ידי
G(s) \equiv b(f(s))b(f^2(s))\ldots b(f^k(s))
כאשר k הוא פולינומי באורך הקלט \ s, ו-\ f^i(s) משמעותו הפעלת הפרמוטציה \ i פעמים, לדוגמה \ f^3(s) = f(f(f(s))).

## קיום
בשנת 1989, הוכיחו מדעני המחשב עודד גולדרייך ולאוניד לוין, שכל פונקציה חד-כיוונית ניתן לשנות לפונקציה חד-כיוונית בעלת סיבית קשה (חישובית).
בהינתן פונקציה חד-כיוונית \ f, נגדיר את הפונקציה \ f'(x,r)=f(x),r עבור \ |f(x)|=|r|. פונקציה זו היא חד-כיוונית והסיבית \ b(x,r)=x\cdot r היא סיבית קשה של \ f'.

ההוכחה מתבססת על כך שאם קיים אלגוריתם לניחוש הסיבית הקשה, ניתן להשתמש בו על מנת להפוך את הפונקציה החד-כיוונית \ f': בהינתן \ f(x) האלגוריתם "מנחש" את ערך הביט-הקשה עבור כמות קטנה של ערכי \ R, (נאמר, \ \log(n) קלטים כנ"ל). בעזרת ניחוש זה ניתן לבנות קבוצה גדולה של ערכי \ R שהם בלתי-תלויים בזוגות.
אם קיימת מכונה אשר מגלה את הביט הקשה בהסתברות בלתי-זניחה, ניתן להפעיל את המכונה על הקבוצה הגדולה של ה-\ Rים, ולהשוות אל הערכים שניחשנו. משיקולים הסתברותיים, ניתן יהיה לזהות מהו הניחוש הנכון של הביטים הקשים עבור הקבוצה ההתחלתית הקטנה, בהסתברות בלתי-זניחה.
מכיוון שכל ערך \ R הוא פונקציה ליניארית של סיביות \ x, מספיקה ידיעת \ \log (n) ערכים בלתי-תלויים על מנת לחשב את כלל הסיביות של \ x.

## לקריאה נוספת

## הערות שוליים

קטגוריה:קריפטוגרפיה
קטגוריה:פסאודו-אקראיות
אבויו

**אַבּוֹיוּ** (בפורטוגזית: **Aboio**) הוא שיר קריאה של בוקרים בפורטוגל וברזיל.

## סוגים
סוג אחד של אבויו הוא שירה אופיינית לאזור צפון-מזרח נורדשטה (Nordeste) בברזיל, אך שכיח גם במדינות מינאס ז'ראיס, גויאס ומאטו גרוסו. במקור הוא שיר ללא מילים, שהבוקרים משתמשים בו על מנת לקרוא לעדרי הבקר בקבצם ובהולכתם למרעה או אל הרפת. השיר יכול לשמש גם לאיתור בוקרים אחרים. השירה היא בעלת צלילים חדים, מושרים מהראש, ויש לה אפקט כמו מהפנט על העדרים.

סוג שני של אבויו הוא שיר קריאה קדום פורטוגזי, הנפוץ במחוזות מיניו וביירש ומשמש למעין תקשורת עם בעלי החיים, בעיקר עדרי הבקר, תוך מעברים לסירוגין בין ניגון ובין דיבור. משתמשים בו בעיקר בהולכת השוורים בעת עבודות החריש. בסוג זה האבויו הוא שיר איטי, המושר בקצב תנועות הפרות ומסתיים בקריאה לא מנוגנת כמו: אי, בוי! בוי סורובים! אי לה, בויזיניו! (*ei boi! boi surubim!, ei lá, boizinho!*). באזורים שונים של פורטוגל השירה הזאת נושאת שמות שונים: טראליואדה (tralhoada), אבויאר (aboiar) או אפולאר (afoular). בצרפת שירים מסוג זה נקראים "בריולאז'" (briolage).

קיים גם סוג נוסף של אבויו עם מילים, שתוכנו נושאים מחיי הבוקרים, האיכרים והעדרים. משערים כי מקורם של שירים אלה הוא מורי, וכי הם הועברו באמצעות העבדים המורים מהאי מדיירה עד לפורטוגל ולברזיל.

המודרניזציה של תעשיית גידול הבקר הביאה להיעלמות שירים אלה מנוף הפולקלור הברזילאי. משוררים כמו מריו דה אנדראדה, אלפונסו ארינוס, הוגו דה קרוואליו ראמוס וז'ואו גימראש רוסה הוקסמו משירת ה"בויאדורס". לשירי האבויו הידועים בימינו יש מילים, והם נתנו השראה ליוצרים וזמרים רבים, למשל קייטנו ולוזו.

## דיסקוגרפיה
*סיור המחקרים הפולקלוריים של מריו דה אנדראדה מ-1938 - מוזיקה מסורתית מצפון ומצפון-מזרח ברזיל
Musica Tradicional Do Norte E Nordeste 1938

## לקריאה נוספת

* Luís de Câmara Cascudo 
*O aboiador* 
Revista do Brasil no. 67 julho 1921 Ed.Monteiro Lobato e co São Paulo
(לואיס קמארה קשקודו - "זמר האבויו", רבישטה דו ברזיל, מס 67, יולי 1921)
*Regine Allgayer-Kaufmann 
*O Aboio: Der Gesang Der Vaqueiros Im Nordosten Brasiliens*
1987 Verlag der Musikalienhandlung K.D. Wagner
(רגינה אלגאייר-קאופמן "אבויו: שירתם של הבוקרים מצפון-מזרח ברזיל")

## קישורים חיצוניים

* *Étienne Bours - *Dictionnaire thématique des Musiques du Monde 
Ed.Fayard,Paris, 2002

*[אבויו במדינת [פאראיבה] מהקלטותיו של דה אנדראדה- ללא מילים - משנת 1938 - ועם מילים]
*שני אבויאדורס - זמרי אבויו- גאלגו ונלדו - ממדינת פאראיבה - אחרי הדקה 2.15
*אבויו מפי דאוקלסיו אבויאדור
*דוגמאות של אבויו
*[אבויוס מ"שאפאדה דיאמנטינה [באהיה]"]
* 

## הערות שוליים

קטגוריה:ברזיל: תרבות
קטגוריה:מוזיקה ברזילאית
קטגוריה:מוזיקה פורטוגזית
התפלגות מנוונת

בתורת ההסתברות, **התפלגות מנוונת** היא התפלגות של משתנה מקרי בדיד שלו תומך המכיל איבר יחיד, כלומר המשתנה המקרי יכול לקבל ערך אחד בדיוק. בעוד שמרבית המשתנים המקריים מכילים מספר ערכים, ההתפלגות המנוונת מייצגת מרחב מאורעות שלו אפשרות יחידה. למשל קובייה שעל כל פאותיה מופיעה אותה ספרה, או מטבע ששני צדדיה "ראש". משתנה מקרי שייצג את מרחב המאורעות המתאים לשתי דוגמאות אלו יוכל לקבל ערך יחיד. התפלגות זו אינה מייצגת אקראיות כלשהי במובן האינטואיבי, אך היא עונה על הגדרתה של ההתפלגות ומהווה מקרה פרטי שבאמצעותו ניתן להתייחס למשתנים שערכם קבוע ואינו תלוי באקראיות כלשהי כאל משתנים אקראיים.

ההתפלגות המנוונת יכולה לקבל את ערכו של מספר ממשי יחיד,  k_0 , ועל כן פונקציית ההסתברות שלה נתונה על ידי: 

:f(k;k_0)=\left\{\begin{matrix} 1, & \mbox{if }k=k_0 \\ 0, & \mbox{if }k \ne k_0 \end{matrix}\right.

ופונקציית ההצטברות על ידי:

:F(k;k_0)=\left\{\begin{matrix} 1, & \mbox{if }k\ge k_0 \\ 0, & \mbox{if }k

כאשר את פונקציית הצפיפות ניתן לתאר באמצעות פונקציית דלתא של דיראק:

:f(k;k_0) = \delta(k-k_0)

## משתנה מקרי קבוע
בתורת ההסתברות, **משתנה מקרי קבוע** הוא משתנה מקרי בדיד שלו ערך קבוע ללא תלות במאורע שהתרחש. באמצעות שימוש במשתנים מקריים קבועים ניתן להמיר ערכים קבועים למסגרת העבודה ההסתברותית, וזאת נעשה באמצעות ההתפלגות המנוונת.

## ראו גם
*מקרה מנוון

מנוונת
איילין פורד

**איילין פורד** (באנגלית: **Eileen Ford**; 25 במרץ 1922 - 9 ביולי 2014) הייתה מנהלת ומייסדת סוכנות הדוגמנות פורד מודלס.

## ביוגרפיה
איילין פורד נולדה כאיילין אוטי (Eileen Otte) בגרייט נק, ניו יורק. היא אהבה לקרוא, בעיקר על בגדים ונסיעות. התחילה כדוגמנית בעצמה ותוך זמן קצר נוכחה לדעת שהיא מוכשרת לעסקי האופנה וזיהתה את המראה שיצטלם היטב. אף ישר, עיניים רחבות וסימטריות וצוואר ארוך. היא למדה בברנארד קולג' וסיימה ללמוד ב-1946.

בשנת 1946 ייסדה ביחד עם בעלה, ג'רלד ויליאם "ג'רי" פורד, את סוכנות הדוגמנות פורד מודלס, אחת מסוכנויות הדוגמנות הראשונות ואחת מסוכנויות הדוגמנות  הידועות ביותר בעולם. 

"יש שתי מילים בתעשיית הדוגמנות", היא אומרת "עצמות וגוף, גוף ועצמות". "האישה היפה היא כזאת שבאמת מכירה את עצמה – את פניה, את גופה, את כולה – והיא ממצה את המקסימום מהנתונים שלה."

כתבות ביוגרפיות על איילין פורד פורסמו בכתבי העת Good Housekeeping ב-1968, לייף בנובמבר 1970 וליידיז הום ז'ורנל ב-1971 ומעל במות רבות נוספות. היא הופיעה ב-1997 בסרט Scratch the Surface המספר את סיפורה של נערה דוגמנית שנהפכת להיות במאית סרטי תעודה, כן הופיעה בסרטה של טארה פיצ'פטריק מ-1999 Intimate Portrait: Eileen Ford, המתאר את תעשיית הביגוד. והופיעה גם בסרט 
Celebrity Profile: Brooke Shields in 2001.
ביתה של פורד ב-Tewksbury Township, New Jersey נחרב כמעט לחלוטין ב-1993 כתוצאה משריפה. 

היא הפיקה בשנת 2000 את סדרת הטלוויזיה Search for a Supermodel.

## ספריה
*	EILEEN FORD'S BOOK OF MODEL BEAUTY by Eileen Ford. Published by Trident Press New York 1968 
*	Eileen Ford's a more beautiful you in 21 days by Eileen Ford. Published by Simon and Schuster, New York 1972. 

## מקור
*	Good Housekeeping Magazine 1968

## קישורים חיצוניים
* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אמריקאים ילידי מדינת ניו יורק
קטגוריה:נשות עסקים אמריקאיות
קטגוריה:אנשי עסקים אמריקאים
קטגוריה:בוגרות ברנרד קולג'
קטגוריה:אמריקאיות שנולדו ב-1922
קטגוריה:אמריקאים שנולדו ב-1922
קטגוריה:אמריקאיות שנפטרו ב-2014
קטגוריה:אמריקאים שנפטרו ב-2014
תאיים

**התאיים** או **משפחת התה** (שם מדעי: Theaceae) היא משפחת צמחים דו-פסיגיים מסדרת האברשאים והיא כוללת 7–40 סוגים בהם כ-500 מינים. החשוב במיני המשפחה הוא קמליה סינית (*Camellia sinensis*) ממנו מופק התה.

עלי צמחי משפחת התה מסודרים באופן מסורג על גבעול הצמח והם על פי רוב ירוקי עד. לעלים שפה משוננת טיפוסית למשפחה. לפרח חמישה עלי כותרת ואבקנים מרובים. הפרי מסוגים שונים, כגון ענבה, תפוח, או הלקט. טיפוס התפוצה של המשפחה הוא טרופי-סובטרופי בעולם הישן והן בחדש.

## קישורים חיצוניים

*
קטגוריה:צמחים שתוארו ב-1816
קטגוריה:טקסונים שתוארו בידי שרל-פרנסואה בריסו דה מירבל
קטגוריה:משפחות צמחים
מחלף יוספטל

שמאל|ממוזער|250px|פסל עץ השקמה בכניסה לחולון ממחלף יוספטל
**מחלף יוספטל** הוא מחלף בנתיבי איילון הממוקם בין שדרות יוספטל בבת ים ורחוב אליעזר הופיין בחולון. המחלף נבנה בתצורת מחלף יהלום. גשר המחלף נבנה בתוואי הכביש העירוני.

המחלף נפתח לתנועה ב-25 בינואר 2005 כחלק מתוכנית השלמת המחלפים בקטע הדרומי של נתיבי איילון. עד לבניית המחלף עמד במקום צומת. לקראת בניית המחלף פוצל הצומת לשני חלקים והכביש העירוני המקשר בין חולון לבת ים הורחב והוגבה כחלק מבניית הגשר.
בניית המחלף החלה בשנת 2000 והיא הושלמה בשנת 2004. הפרויקט כלל שיקוע קטע הכביש בנתיבי אילון, סלילת שני מסלולים ברוחב שלושה נתיבים כל אחד, בניית הגשר עצמו, והקמת תשתיות היקפיות (הקמת מערכות ניקוז, בניית קירות אקוסטיים והתקנת מערכות תאורה). עלות הפרויקט כולו מוערכת בכ-55 מיליון שקל.

הקמת המחלף לוותה בהתנגדות ארגונים סביבתיים ואנשי מקצוע מתחום התחבורה, אשר מחו באופן עקרוני נגד תוכנית משרד התחבורה לסלילת כבישים והרחבת תשתיות התחבורה, אשר פוגעת בסביבה, במקום לפתח ולקדם את התחבורה הציבורית.

במחלף נמצאת תחנת הרכבת יוספטל שנחנכה בשנת 2011 כחלק ממסילת הרכבת תל אביב - בני-דרום.

## הצעה לתיקון חוק התכנון והבנייה
הקמת המחלף לוותה בביקורת ציבורית לגבי דרכי הפרסום לציבור בנוגע להקמת המחלף. המבקרים טענו כי ההודעות אשר פורסמו לציבור פורסמו בשפה משפטית שלא הייתה נהירה לאוכלוסייה המתגוררת באזור זה, אשר מורכבת מעולים חדשים רבים אשר לא הבינו את המשמעויות המשפטיות של הודעות התכנון והבניה המורכבות וכן כי הפרסומים נעשו זמן קצר לפני תום תפוגת שלוש השנים לתביעת פיצויים על פי סעיף 197 לחוק התכנון והבניה וכך נמנעה מהם אפשרות להגשת תביעה לפיצויים. לאחר תחילת הבניה בשטח הספיקו כ-100 תושבים להגיש בקשה לפיצויים. מאות תושבים נוספים זכו להארכה נוספת משר הפנים אך רובם נותרו ללא מענה.

בעקבות המאבק האזרחי והפגיעה בתושבים, יזמו סטודנטים מפרויקט גל תיקון לחוק אשר הוגש בשיתוף עם חבר הכנסת רן כהן. התיקון אשר כונה "הצעת חוק מחלף יוספטל" נועד להגביר את השקיפות בהליכי התכנון והבניה ולמנוע הישנות מקרים דומים בעתיד. הצעת החוק נדחתה בעקבות התנגדות הממשלה, אך לאחר עזיבתו של כהן את הכנסת, היא הוגשה שוב על ידי חברי הכנסת ניצן הורוביץ, אופיר פינס-פז, אילן גילאון, שי חרמש, אריה אלדד, חיים אורון ושלמה מולה.

## קישורים חיצוניים

* הצעת חוק התכנון והבניה (תיקון - פרסום נאות), התשס"ח-2008, אתר הכנסת
* הצעת חוק התכנון והבניה (תיקון - פרסום נאות), התשס"ט-2009, אתר הכנסת
* התושבים יוצאים למאבק במגרש, שהפך לכביש, שהפך לאיילון דרום - חדשות, הארץ

## הערות שוליים

יוספטל, מחלף
יוספטל, מחלף
קטגוריה:רמת יוסף
יוספטל
יוספטל
יוספטל
Good Dick

**Good Dick** (ידוע גם כ-"**דיק הטוב**" ו-"**גוד דיק**") הוא סרט קולנוע אמריקאי עצמאי מסוגת הדרמה רומנטית משנת 2008. הסרט, העוסק במיניות פגועה, באובססיה ובסלידה מגברים, הוצג במספר מדינות במסגרת פסטיבלי קולנוע. מריאנה פלקה, יוצרת הסרט אשר גם מגלמת את הדמות הראשית, זכתה על בימויה בפרס הבמאי החדש בפסטיבל הבינלאומי באדינבורו.

## עלילה
עלילת הסרט עוקבת אחר אנה (המגולמת על ידי פלקה), אישה צעירה המכורה לפורנו ולאוננות, ומוכר בחנות השכרת הווידאו בה היא מבקרת מדי יום. המוכר, חסר בית צעיר ואופטימי הגר ברכבו, מנסה שוב ושוב להתקרב לאנה, אך זו נרתעת ממנו. לבסוף הוא מספר לה בדיה, כי קרובת משפחה שלו אשר גרה בבניין שלה נפטרה. אנה מסכימה להכניסו לדירתה, אך מציבה ביניהם סכין. אט-אט מפתחים השניים מערכת יחסים מורכבת וכנה, ובכך אוזרת אנה האומץ להתמודד עם בעיותיה.

## שחקנים
* מריאנה פלקה בתור **אנה**
* ג'ייסון ריטר בתור **המוכר בספרית הווידאו** (ללא שם)
* אריק אדלשטיין בתור **אריק**, חברו של המוכר אשר עובד איתו
* מארק וובר בתור **דרק**, חברו לעבודה של המוכר
*מרטין סטאר בתור **סימון**, חברו לעבודה של המוכר
*טום ארנולד בתור **אביה של אנה**

## פסטיבלים

הסרט השתתף במספר פסטיבלי קולנוע, בהם פסטיבל סאנדנס, בו אף היה מועמד לפרס חבר המושבעים בקטגוריית הסרט הדרמטי. בישראל הסרט הוקרן במסגרת הפסטיבל הבינלאומי לסרטי נשים רחובות, ולאחריו אף נפגשו פלקה וריטר עם קהל הצופים.

## קישורים חיצוניים
* 

## הערות שוליים

קטגוריה:סרטי 2008
קטגוריה:סרטי דרמה אמריקאיים
קטגוריה:סרטי דרמה רומנטית
קטגוריה:סרטי קומדיה רומנטית
קטגוריה:סרטים באנגלית
קטגוריה:סרטים בגרמנית
קטגוריה:סרטים בפולנית
קטגוריה:סרטים עצמאיים
קטגוריה:סרטים רומנטיים
הזחל (אליס בארץ הפלאות)

שמאל|ממוזער|250px|הזחל כפי שמופיע בציור המקורי, ציור הניתן לפירוש בשני אופנים.
**הזחל** (ידוע גם כ**זחל מעשן הנרגילה**) הוא דמות ספרותית בדיונית המופיעה בספרו של לואיס קרול "הרפתקאות אליס בארץ הפלאות".

הזחל מופיע לראשונה בפרק הרביעי ומהווה דמות מרכזית בפרק החמישי, שם הוא מתואר כישוב על פטרייה ומעשן נרגילה. גודלו , "גודל טוב מאוד בהחלט", לדבריו.
במפגשם הראשון אליס לא אוהבת את הזחל משום שבתחילה הוא לא מדבר אליה, ולאחר מכן, כאשר הוא מתחיל לשוחח עמה, הוא עושה זאת במשפטים קצרים, בגסות רוח או בשאלות קשות.
בהמשך הוא מלמד את אליס איך לגדול ולהצטמק באמצעות אכילה מן הפטרייה עליה הוא יושב.

בגרסה המקורית של הספר שנקרא "הרפתקאותיה של עליסה מתחת לאדמה", הזחל מעשן מקטרת. 

בציור המקורי של ג'ון טניאל פניו של הזחל ניתנים לפירוש בשני אופנים שונים: כפני אדם בעל אף וסנטר מחודדים, או כראש זחל וחלק מרגליו.

דמותו של הזחל מופיעה ביצירות ספרות אחרות כמו בעיבוד האנימציה לספר מבית דיסני וכן בסדרת "בית העכבר" ובשיר "White Rabbit" של להקת ג'פרסון איירפליין. במשחק המחשב ג'אז הארנב 2 ישנו שלב שמדמה את ארץ הפלאות והזחל יורה מהמקטרת סילסולי עשן על השחקן.

## קישורים חיצוניים

קטגוריה:הרפתקאות אליס בארץ הפלאות
קטגוריה:בעלי חיים בדיוניים
קטגוריה:דיסני: דמויות
קטגוריה:דמויות ספרותיות
קטגוריה:דמויות קולנועיות
יוסף אבירם

**יוסף אבירם** (במקור **אברמסקי**; 16 במרץ 1916 – 27 ביולי 2022) היה ארכאולוג ישראלי וראש החברה לחקירת ארץ ישראל ועתיקותיה.

## ביוגרפיה
אבירם נולד בפולין לניסן ומאשה-מרים אברמסקי. למד בסמינר למורים "תרבות" בווילנה, ועלה לארץ ישראל בשנת 1936. למד מקרא, ספרות עברית וגאוגרפיה היסטורית באוניברסיטה העברית בירושלים. בשנים 1969–1954 שימש מזכיר הפקולטה למדעי הרוח, ובמסגרת זו הוציא לפועל מפעלי ארכאולוגיה רבים יחד עם יגאל ידין, ובהם חפירות תל חצור, סקר מדבר יהודה וחפירות מצדה.

אבירם הקים יחד עם ידין את המכון לארכאולוגיה בגבעת רם, ועזר להשיבו להר הצופים לאחר מלחמת ששת הימים. אבירם ניהל את המכון בשנים 1969–1983, והיה מארגנם של מפעלים ארכאולוגים נוספים בירושלים: חפירות הכותל, הרובע היהודי, ועיר דוד. ייסד יחד עם ידין את ביטאון המכון "קדם".

משנת 1940 שימש אבירם מזכיר בחברה לחקירת ארץ ישראל ועתיקותיה, ומשנת 1983 עמד בראשה. בשנת תשמ"ט קיבלה החברה לחקירת ארץ ישראל ועתיקותיה את פרס ישראל על תרומה מיוחדת לחברה ולמדינה. את הפרס קיבל בשם החברה יוסף אבירם.
[300px|ממוזער|משלחת [הסקר הארכאולוגי של ישראל בראשותו של יוחנן אהרוני במדבר יהודה. משמאל יוסף אבירם, במרכז משה כוכבי. שנות ה-50–60]]
אבירם יזם את הוצאת סדרת "ארץ ישראל, מחקרים בידיעת הארץ ועתיקותיה", סדרה בת 31 כרכים, שכל אחד מהם הוקדש לחוקר בולט; ספר כ"ה הוקדש לאבירם עצמו.

אבירם ערך יחד עם אפרים שטרן ואיילת לוינזון-גלבוע את האנציקלופדיה החדשה לחפירות ארכאולוגיות בארץ ישראל.

אחיו פרופ' שמואל אברמסקי היה היסטוריון ואביו של הנוירולוג פרופ' עודד אברמסקי.

בשנת 1982 קיבל ביחד עם הארכאולוג האמריקאי ויליאם דיוור את פרס פרשיה שימל. הפרס ניתן לו על ניהול במשך 40 שנה את החברה לחקירת ארץ ישראל ועתיקותיה.

## לקריאה נוספת
* אפרים שטרן, איילת לוינזון-גלבוע, ויוסף אבירם, **האנציקלופדיה החדשה לחפירות ארכאולוגיות בארץ ישראל**, בשיתוף הוצאת "כרטא", 1992.
* יוסף אבירם (עורך), ארץ שומרון - הכינוס הארצי השלושים לידיעת הארץ, החברה לחקירת ארץ-ישראל ועתיקותיה, ירושלים, תשל"ד.

## קישורים חיצוניים

* 
* 
* 
* 

## הערות שוליים

קטגוריה:ארכאולוגים ישראלים
קטגוריה:ישראלים ילידי פולין
קטגוריה:בוגרי תרבות (רשת חינוך)
קטגוריה:אנשי העלייה החמישית
קטגוריה:בוגרי האוניברסיטה העברית בירושלים
יוסף
קטגוריה:זוכי פרס פרשיה שימל
קטגוריה:ישראלים שהגיעו לגיל מאה
קטגוריה:יהודים שהגיעו לגיל מאה
קטגוריה:יהודים הקבורים בהר המנוחות
קטגוריה:ישראלים שנולדו ב-1916
קטגוריה:ישראלים שנפטרו ב-2022
סנדנסקי

**סַנְדַנְסְקי** (בבולגרית: **Сандански**) היא עיר בדרום-מערב בולגריה בשטח מחוז בלגואבגרד, לרגלי המורדות המרכזיים של הרי פירין ועד ל-1949 נקראה **סוויטי וראץ**'. סנדנסקי היא העיר השלישית בגודלה במחוז מבחינת כמות האוכלוסין. העיר נקראת על שמו של המהפכן ולוחם החירות הבולגרי יאן סנדנסקי, אשר לחם לעצמאות האזור מהעות'מאנים והכללתו תחת הנסיכות הבולגרית. העיר סמוכה לגדות הנהרות סנדנסקה וביסטריצה, סמוכה לגבול היווני ומרוחקת כ-170 קילומטרים מסופיה הבירה.

## היסטוריה
בסמוך למעיינות המרפא החלה התיישבות אנושית מאורגנת בתקופת הברונזה המאוחרת, עידן הממלכה התראקית. חלק מהמקורות מציינים שביישוב הקדום אשר נקרא **מדיוס**, נולד ספרטקוס בן השבט התראקי מָאֶדִי, מחולל מרד העבדים הגדול כנגד הרפובליקה הרומית.

עד למאה ה-6 הפכו תושבי היישוב לנוצרים, והיה זה אחד מהיישובים הראשונים בבלקן שתושביו התנצרו. בסוף המאה ה-6 הוחרבה העיר על ידי שבטים גותים והוא כונן מחדש בתקופת האימפריה הבולגרית הראשונה על ידי שבטים סלאבים ונקרא ** קדושי וראצ'ובה**. העיר וסביבתה היו מרכז רוחני נוצרי אורתודוקסי חשוב בתקופת האימפריה הבולגרית השנייה. בסוף המאה ה-14 נכבש האזור על ידי צבאות האימפריה העות'מאנית ונותר בשליטת האימפריה למעלה מ-500 שנים. במסגרת חוזה סן סטפנו והסכמי קונגרס ברלין אשר סיימו את המלחמה העות'מאנית-רוסית (1877–1878), נותרה העיר בשליטה עות'מאנית תוך התקוממויות חוזרות ונשנות של האוכלוסייה הבולגרית.

ב-1913, במהלך מלחמת הבלקן הראשונה כבש הצבא הבולגרי את העיר והיא נותרה בחזקת הממלכה הבולגרית, גם לאחר תבוסתה במלחמת הבלקן השנייה מתוקף הסכם בוקרשט. לאחר מלחמת העולם הראשונה בוצע טרנספר של אוכלוסיות בין יוון לבולגריה ואוכלוסיית העיר גדלה מאוד, עם הגעת פליטים בולגרים מהשטחים שנמסרו ליוונים. ב-18 ביולי 1929 זכה היישוב למעמד של עיר.

## אקלים
בעיר שורר אקלים ממוזג עם השפעה ממתנת מרכסי ההרים, החוסמים את הרוחות הצפוניות הקרות. הטמפרטורה השנתית הממוצעת 14.7oc, כאשר ערכי הקיצון נעים ממינוס 1.5oc בחודש ינואר ועד 24oc בחודש יולי. כמות המשקעים השנתית עומדת על 533 מילימטרים.

## כלכלה
תחנת הרכבת של העיר ממוקמת כ-4.5 קילומטרים ממרכזה וכ-2 קילומטרים ממרכזה חולף הכביש המהיר E79 המחבר את סנדנסקי לבירה סופיה. העיר ידועה במרכז הספא המתקדם שבה, המעיינות החמים הנובעים בסביבתה והפארק הסובב אותה. תיירות המרפא הוא הענף המוביל מבחינת התוצר המקומי הגולמי. בנוסף קיימים בשטח הרשות המקומית שטחים חקלאיים ובהם מגדלים עגבניות בהיקף של 850 טון לשנה, כרוב הגינה, פלפל, מלפפונים, שעועית, חיטה בהיקף של 864 טון לשנה, וכן טבק. בנוסף, קיימים בשטח הרשות המקומית מפעלי מזון, עיבוד שיש וגרניט.

## ערים תאומות
* 
* 
* 

## קישורים חיצוניים

* 

## הערות שוליים

קטגוריה:ערי מחוז בלגואבגרד
ערמון לרדו

**ערמון (עמרם) לרדו** (נולד ב-24 במרץ 1930, פאס, מרוקו) היה ראש המועצה המקומית השני של דימונה ומאוחר יותר, ראש עיריית דימונה.

לרדו עלה ארצה בשנת 1948 ומייד גויס לצבא. ב-1958 מונה לראש המועצה של דימונה. ב-1959 זכה בבחירות הראשונות לראשות המועצה והיה לראש המועצה השני, וכיהן בתפקיד עד ל-1966. ב-1974 נבחר שוב לראשות דימונה, לאחר שזו כבר הוכרזה כעיר, וכיהן עד ל-1978.

## העלייה ארצה
השמועות על מלחמת העצמאות הגיעו למרוקו, ולרדו רצה לעלות לארץ ישראל על מנת להשתתף במאמץ המלחמתי. בשנים הללו אסרה מרוקו על נתיניה היהודים להגר ממרוקו. למרות זאת, החליט לרדו לצאת ממרוקו ביחד עם שני חברים. הם עלו על אוטובוס שנסע לכיוון עיירה הגובלת עם אלג'יריה. שוטרים שבדקו את האוטובוס זיהו אותם כצעירים יהודים המנסים לצאת ממרוקו, והם נאסרו לשבוע.

לאחר שובו לפאס יצר קשר עם גנרל בדימוס, גנרל זה נסע עם לרדו ברכבת ועל ידי הצגת המדליות שלו מנע מהשוטרים לבדוק את תעודותיו של לרדו. הוא חצה את הגבול לעיר הנמל אוראן שבאלג'יריה ומשם בעזרת תעודת זהות מזויפת הגיע למרסיי שבצרפת. שם, בעזרת שליחי עלייה, עלה לספינה ולאחר כשבוע הגיע לנמל חיפה.

מיד עם הגיעו ארצה, גויס לרדו לצה"ל וצורף לחטיבת גולני. במהלך שירותו עבר קורס חובשים, קורס מ"כים, קורס רבי סמלים וקורס קצינים.

## המעבר לדרום והכניסה לפוליטיקה
לאחר שחרורו מהצבא מצא עבודה במפעלי ים המלח, ועבר לגור בעיירה דימונה. במסגרת עבודתו יצג את תושבי דימונה שעבדו במפעל. בשנת 1958 הוחלט להפריד את דימונה מן המועצה האזורית תמר ולרדו מונה לראש המועצה הממונה הראשונה בדימונה. לאחר כשנה, בנובמבר 1959, נערכו בחירות ולרדו נבחר לראש המועצה הראשון של דימונה. הוא המשיך לכהן בתפקיד זה ברצף עד שנת 1966. לאחר מכן פנה לפעילות עסקית.

בשנת 1974 נקרא אל הדגל על ידי חברי מפלגתו, התמודד בבחירות וזכה לכהן פעם נוספת בין השנים 1974–1978. בשנת 1978, לאחר שנים רבות של פעילות ציבורית, החליט לפרוש ולעבור לפעילות במגזר הפרטי.

## קישורים חיצוניים

* מידע אודות ערמון לרדו, באתר עיריית דימונה
* 

קטגוריה:חיילי חטיבת גולני
קטגוריה:ראשי עיריית דימונה
קטגוריה:ישראלים ילידי מרוקו
קטגוריה:ראשי רשויות מקומיות מטעם מפא"י
קטגוריה:עולים לאחר קום המדינה: 1948–1950
קטגוריה:ישראלים שנולדו ב-1930